Diari Oficial de la Generalitat Valenciana


Sumari del DOGV 5411, del 20-12-2006 (2006/13144)

RESOLUCIÓ de 14 de novembre de 2006, del rectorat de la Universitat de València per la qual es convoquen proves selectives d'accés al grup a, pel torn lliure sector administració especial, escala tècnica de administració especial (perfil: tècnic superior de fiscalitat i tributació) d'aquesta universitat.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5411

Data del DOGV
:   20-12-2006

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2006/13271


Data del document
:   14-11-2006

Organisme emissor
:   Universitat de València

Tipus de document
:   Resolució

Anàlisi jurídica

 Descriptors 

:   * ciència econòmica
    * universitat
    * concurs administratiu

RESOLUCIÓ de 14 de novembre de 2006, del rectorat de la Universitat de València per la qual es convoquen proves selectives d'accés al grup a, pel torn lliure sector administració especial, escala tècnica de administració especial (perfil: tècnic superior de fiscalitat i tributació) d'aquesta universitat. [2006/13898]  
Aquest Rectorat, fent ús de les competències que li atribueix l'article 20, en relació amb el 2.2 de la Llei orgànica 6/2001, de 21 de desembre, d'universitats, i d'acord amb el que estableix l'article 190 dels Estatuts de la Universitat de València, acorda convocar proves selectives d'accés al grup A, pel torn lliure sector d'administració especial, escala tècnica de administració especial (perfil: tècnic superior de fiscalitat i tributació) de la Universitat de València, de conformitat amb les següents   
Bases de la Convocatòria  
1. Normes generals  
1.1 Aquesta convocatòria té per objecte la selecció de personal per a cobrir 1 vacant del grup A, pel torn lliure sector d'administració especial, escala tècnica d'administració especial, mitjançant el sistema de concurs-oposició.  
1.2 D'acord amb el que estableix l'article 73 de la Llei orgànica 6/2001, de 21 de desembre, d'universitats, la realització d'aquestes proves selectives s'ha d'ajustar al que disposa la legislació vigent per a la funció pública de la Generalitat Valenciana i la normativa específica universitària recollida en la Llei orgànica d'universitats i en els Estatuts de la Universitat de València, així com en les normes que estableix aquesta convocatòria.  
1.3 El procés selectiu constituït pel concurs-oposició l'integraran les proves, les valoracions, les puntuacions i les matèries que figuren en l'annex I. El temari que ha de regir aquestes proves figura en l'annex II.  
1.4 L'adjudicació de la plaça als o les aspirants que superen aquest procés selectiu s'efectuarà d'acord amb la puntuació obtinguda per aquests en el concurs-oposició.  
1.5 D'acord amb el que preveu l'article 75.2 de la Llei orgànica 6/2001, de 21 de desembre, d'universitats, aquesta convocatòria es publicarà en el Diari Oficial de la Generalitat i en el Butlletí Oficial de l'Estat. Aquesta última publicació és la que es prendrà com a referència a l'efecte del còmput de terminis per a la presentació de sol·licituds. La resta de resolucions administratives derivades d'aquesta convocatòria es publicaran únicament en el Diari Oficial de la Generalitat (DOGV).  
2. Requisits dels aspirants  
2.1 Per a ser admesos o admeses en la realització d'aquestes proves els i les aspirants hauran de reunir els requisits següents:   
2.11 Ser espanyol, o tenir la nacionalitat d'un estat membre de la Unió Europea als ciutadans de la qual els siga d'aplicació la lliure circulació de treballadors, o d'altre estat als ciutadans del qual, en virtut de tractats internacionals establerts per la Unió Europea i ratificats per Espanya, també els siga d'aplicació la lliure circulació de treballadors.  
Igualment podran participar els familiars (ascendents i descendents) de dites treballadors que compleixen els requisits establerts en la Llei 17/1993, de 23 de desembre, modificada per la Llei 55/1999, de 29 de desembre, i pel Reial Decret 800/1995, de 19 de maig.  
2.1.2 Haver fet divuit anys i no haver arribat a l'edat de jubilació  
2.1.3 Posseir el títol de Llicenciat, Enginyer superior, Arquitecte superior o titulació equivalent, o estar en condicions d'obtenir-lo abans que finalitze el termini de presentació de sol·licituds.   
2.1.4 Posseir la capacitat física i psíquica necessària per a exercir les funcions corresponents.  
2.1.5 No trobar-se inhabilitat penalment per a l'exercici de funcions públiques.  
2.1.6 No haver estat separat, mitjançant expedient disciplinari, d'alguna administració o ocupació públiques. Els i les aspirants, la nacionalitat de les quals no siga l'espanyola, hauran d'acreditar igualment no trobar-se sotmesos a sanció disciplinària o condemna penal que impedesca l'accés a la funció pública al seu estat.  
2.2 Els requisits a què es refereix l'apartat 2.1 s'hauran de posseir en el moment de la finalització del termini de presentació de sol·licituds i se n'ha de gaudir durant tot el procés selectiu fins al moment de la presa de possessió.  
2.3 En el moment de presentar la sol·licitud, només s'exigirà una declaració expressa i formal que es reuneixen els requisits establerts en els subapartats 2.1.1 al 2.1.6 d'aquesta convocatòria, els quals s'hauran d'acreditar posteriorment en cas d'aprovar el concurs-oposició.  
3. Sol·licituds  
3.1 Qui desitge prendre part en aquestes proves selectives ho haurà de fer constar en la sol·licitud que es troba en aquesta convocatòria com annex IV i que facilitarà gratuïtament el Servei de Recursos Humans (PAS) d'aquesta Universitat, a l'Avinguda de Blasco Ibáñez, núm. 13, nivell 1, DP 46799, de València. També podran accedir a una còpia de la sol·licitud esmentada a través de la pàgina web del Servei de Recursos Humans (PAS), l'adreça de la qual és: http://www.uv.es/~pas.  
3.2 Les sol·licituds es dirigiran per triplicat (una per a l'entitat bancària, una per a la Universitat i una per al interessat o la interessada) al rector de la Universitat de València.  
3.3 El termini de presentació de sol·licituds serà de 20 dies hàbils, comptats a partir de l'endemà de la publicació d'aquesta convocatòria en el Butlletí Oficial de l'Estat (BOE). La publicació de la convocatòria en el DOGV tindrà només caràcter informatiu.  
3.4 Presentació de sol·licituds:  
3.4.1. Les sol·licituds es podran presentar en:  
a) El registre d'entrada de la Universitat de València.  
b) El registre de qualsevol altra administració pública, o les oficines de correus, en la forma que estableix l'article 38.4 de la llei 30/1992 de 26 de novembre de règim jurídic de les administracions públiques i del procediment administratiu comú.  
c) En l'oficina del Banc Santander Central Hispano .oficina universitària. (situada en la Facultat de Psicologia .Aulari I de la Universitat de València). Qui efectuen el pagament dels drets d'examen en aquesta oficina, a l'abonar les taxes, se li segellaran els 3 exemplars de la sol·licitud per l'entitat bancària i amb aquest acte, es considerarà presentada la sol·licitud.  
3.4.2 Qui estiguen exempts d'abonar els drets d'examen, haurien de presentar la sol·licitud obligatòriament pels procediments establerts en els apartats a) i b) de la base 3.4.1.  
3.4.3 Qui presenten la sol·licitud en les oficines de correus hauran de complir el procediment establert en l'article 205.3 del reglament dels serveis de correus: la sol·licitud es presentarà en sobre obert perquè l'empleat segell la sol·licitud, i haurà de figurar amb claredat el nom de l'oficina i la data. De no fer-se d'aquesta manera, es considerarà presentada en la data d'entrada en el registre general d'aquesta Universitat.  
3.4.4 Qui abonen els drets d'examen mitjançant transferència bancària, o en una oficina del Banc Santander Central Hispano distinta a l'especificada en la base 3.4.1 c), haurien de presentar la sol·licitud obligatòriament pels procediments establerts en els apartats a) i b) de la base 3.4.1  
3.5 Caldrà presentar juntament amb la sol·licitud la documentació següent:  
3.5.1 Una fotocòpia del document nacional d'identitat. Els o les aspirants que no posseesquen la nacionalitat espanyola i tinguen dret a participar en aquestes proves hauran de presentar fotocòpia del document que acredite la seua nacionalitat.  
3.5.2 Resguard original de l'ingrés dels drets d'examen  
3.6 Els drets d'examen seran de 29 euros, que s'ingressaran en el compte corrent Drets d'examen. Universitat de València, núm. 7218.4415.41.0438710986 del Banc Santander Central Hispano .oficina universitària., situada a la Avinguda Blasco Ibañez 21 (Facultat de Psicologia, Aulari I) de València, o a través de transferència al compte esmentat.  
La manca d'acreditació del pagament dels drets d'examen determinarà l'exclusió de l'aspirant.  
3.7 D'acord amb el que estableixen les Normes d'execució pressupostària per a l'any 2006 d'aquesta Universitat, són exemptes del pagament dels drets d'examen:  
3.7.1 Els i les aspirants amb una discapacitat igual o superior al 33%.  
3.7.2 Els i les aspirants que es troben com a demandants d'ocupació, almenys durant el termini d'un mes abans de la data de la publicació de la convocatòria d'aquestes proves selectives. Per a gaudir de l'exempció serà requisit que no hagen rebutjat, dins el termini de què es tracte, cap oferta d'ocupació adequada ni s'hagen negat a participar, excepte causa justificada, en accions de promoció, formació o reconversió professional.  
Aquests aspirants hauran de presentar els certificats corresponents que acrediten la seua condició de discapacitats (mitjançant certificat de la Conselleria de Benestar Social o òrgan competent) o la seua condició de desocupats (mitjançant certificat del SERVEF), i així ho faran constar expressament en l'apartat corresponent de la sol·licitud.  
3.8 Els i les aspirants amb minusvalideses que desitgen sol·licitar mesures d'adaptació hauran d'indicar-ho expressament en l'imprès de sol·licitud. En l'annex V figura la llista de mesures d'adaptació possibles. Hauran de presentar juntament amb la sol·licitud el certificat del grau de discapacitació efectuada per l'òrgan competent.   
3.9 Si la convocatòria preveu la realització de proves d'idiomes, els o les aspirants hauran de fer constar la seua opció en l'imprès de sol·licitud. Si no ho fa així, s'entendrà que renuncia a efectuar aquestes proves, sempre que siguen voluntàries i de mèrits.   
3.10 Els errors que s'hi puguen advertir es corregiran en qualsevol moment, d'ofici o a instància del interessat o la interessada.  
4. Admissió d'aspirants   
4.1 Una vegada finalitzat el termini de presentació de sol·licituds, prèvia verificació del compliment de tots els requisits de participació assenyalats en aquesta convocatòria, així com el pagament dels drets d'examen, el rector dictarà una resolució que es publicarà en el Diari Oficial de la Generalitat (DOGV) i que contindrà la llista provisional d'admesos i exclosos a la realització de les proves.   
4.2 A partir del dia següent a la publicació de la llista provisional d'admesos i exclosos, s'iniciarà un termini de 10 dies hàbils, perquè s'hi puguen formular al·legacions o esmenar els defectes que hagen motivat l'exclusió, d'acord amb el que estableix l'art. 71 de la Llei 30/1992, de 26 de novembre, de règim jurídic de les administracions públiques i del procediment administratiu comú.   
En qualsevol cas, per tal d'evitar errors i possibilitar-ne l'esmena dins el termini i en la forma escaient, els o les aspirants comprovaran fefaentment no només que no figuren en la relació d'exclosos, sinó que a més els seus noms consten correctament en la relació d'admesos corresponent.  
Els i les aspirants que dins del termini assenyalat no esmenen els defectes detectats o no al·leguen les omissions, seran definitivament exclosos de la participació en aquestes proves.  
4.3 Una vegada finalitzat el termini de reclamacions i d'al·legacions, esmenats els defectes, es dictarà una nova resolució, que contindrà la llista definitiva d'admesos i exclosos, la data, el lloc i l'hora de la realització del primer exercici. Aquesta resolució es publicarà en el DOGV.  
4.4 Seran causes d'exclusió, a més de les que s'indiquen en altres apartats d'aquestes bases:  
- l'omissió de la signatura en la sol·licitud.  
- no presentar fotocòpia del DNI.  
4.5 Serà causa d'exclusió de l'exercici de mèrits no assenyalar l'apartat corresponent de la sol·licitud; i, pel que fa a l'exercici d'idioma, no especificar-hi l'idioma elegit.  
5. Desenvolupament de les proves selectives   
5.1 Els exercicis tindran lloc a les dependències de la Universitat de València. El primer exercici es realitzarà al lloc, la data i l'hora que s'establesca en la resolució del Rectorat d'aquesta Universitat mitjançant la qual s'aprove la llista definitiva d'admesos i exclosos de les proves objecte d'aquesta convocatòria.   
5.2 En cas de realitzar-se algun dels exercicis en diverses sessions, l'ordre d'actuació dels opositors s'establirà per sorteig.  
5.3 En cada exercici els i les aspirants hauran d'acreditar la seua personalitat exclusivament mitjançant la presentació del DNI, del passaport o del permís de conduir, juntament amb l'exemplar per a la persona interessada de l'imprès de sol·licitud d'admissió a les proves.  
L'incompliment d'aquest requisit per algun aspirant determinarà l'exclusió d'aquest de la realització de les proves.  
Les còpies o fotocòpies d'aquests documents no seran vàlides en cap cas.  
5.4 Els i les aspirants es convocaran per a cada exercici en crida única, i seran exclosos d'aquestes proves els qui no hi compareguen. Perdran el seu dret quan es personen als llocs de realització de les proves una vegada iniciades o no hi assistesquen, encara que siga per causa justificada.  
Els membres del tribunal i el personal col·laborador no permetran l'accés a les sales on es realitzen els exercicis a aquelles persones que no complesquen els requisits anteriors, ni a aquelles que hi compareguen després que s'haja acabat la crida dels aspirants convocats.  
No obstant, quan es tracte de proves orals o altres de caràcter individual i successiu, el tribunal podrà apreciar les causes al·legades i admetre l'aspirant, sempre que aquestes no hagen finalitzat i aquesta admissió no menyscabe el principi d'igualtat amb la resta de personal.  
5.5 Quan finalitze cadascuna de les proves, l'anunci de la realització de la següent el farà públic el tribunal al local en què s'haja realitzat aquesta prova, així com al tauler d'anuncis del Servei de Recursos Humans (PAS) d'aquesta Universitat amb una antelació mínima de 48 hores. Complementàriament, també es publicarà en la pàgina web del Servei de Recursos Humans (PAS), l'adreça de la qual és: http://www.uv.es/~pas.  
5.6 Si el tribunal tinguera coneixement en qualsevol moment del procés selectiu que algun dels aspirants no posseeix la totalitat dels requisits exigits en aquesta convocatòria, prèvia audiència a l'interessat o interessada, l'exclourà i li comunicarà així mateix la inexactitud o les falsedats formulades per l'aspirant en la sol·licitud d'admissió a les proves selectives.  
6. Informació i publicitat dels actes del tribunal   
6.1 Tota la informació que siga necessària comunicar als i les aspirants, les llistes d'aprovats de cadascun dels exercicis, la valoració dels mèrits i qualsevol altre anunci que el tribunal estime pertinent, es publicarà al tauler d'anuncis del Servei de Recursos Humans (PAS), i en la pàgina web d'aquest servei, l'adreça de la qual és http://www.uv.es/~pas. Les llistes d'aprovats de cada exercici també es publicaran als locals on s'hagen realitzat aquestes proves.  
6.2 Una vegada finalitzades totes les proves i valorats els mèrits que integren el concurs-oposició, el tribunal farà pública la llista d'aprovats per ordre de puntuació. Aquesta llista d'aprovats serà definitiva i contindrà el mateix nombre d'aprovats que de vacants convocades.  
6.3 Una vegada finalitzat el procés selectiu es publicarà en el DOGV per resolució del rector la llista definitiva d'aprovats per ordre de puntuació.  
7. Coneixements de valencià  
7.1 Aquells qui aproven les proves selectives hauran d'acreditar el coneixement de valencià de nivell mitjà, amb certificats, diplomes o títols expedits o homologats pel Servei de Política Lingüística d'aquesta Universitat.  
7.2 Aquells qui no compleesquen el requisit anterior es comprometran a realitzar els oportuns cursos de formació i perfeccionament que s'organitzen a aquest efecte per adquirir en el termini d'un any des de la pressa de possessió, o en el temps que permeta la programació del Servei de Política Lingüística el nivell mitjà de coneixement de la llengua.  
8. Presentació de documents  
8.1 Dins el termini de 20 dies hàbils, comptats des de l'endemà de la publicació en el DOGV de la llista d'aprovats, el o la aspirant haura de presentar al Servei de Recursos Humans (PAS) d'aquesta Universitat la documentació següent:  
8.1.1 Certificat de naixement expedit pel registre civil corresponent o fotocòpia del DNI.  
8.1.2 Fotocòpia compulsada dels títols acadèmics exigits en aquesta convocatòria.  
8.1.3 Declaració de no haver estat separat mitjançant expedient disciplinari d'alguna administració o càrrec públic, així com de no trobar-se inhabilitat penalment per a l'exercici de les funcions públiques. Els aspirants, la nacionalitat dels quals no siga l'espanyola, a més, hauran d'efectuar una declaració de no trobar-se sotmesos a cap sanció disciplinària o condemna penal que l'impedesca l'accés a la funció pública al seu estat.  
8.1.4 Certificat mèdic acreditatiu de posseir la capacitat física i psíquica necessàries per a l'exercici de les funcions del lloc de treball ofertat. A aquest efecte, els reconeixements es realitzaran a través dels serveis mèdics de la Universitat de València.  
8.1.5 Els o les aspirants amb alguna discapacitat haurà d'aportar un certificat de l'òrgan competent de la comunitat autònoma sobre la capacitat per a dur a terme les tasques que corresponguen al lloc de treball objecte d'aquesta convocatòria  
8.2 Els o les aspirants que, tenint la condició de funcionari de carrera o personal laboral fix d'aquesta Universitat, hagen pres part en aquestes proves quedarà exempt de justificar documentalment les condicions generals que ja hagen acreditat mitjançant nomenaments anteriors, tot i que n'hauran d'acreditar la resta.  
8.3 Si no es presenta la documentació dins del termini indicat (excepte en els casos de força major) o hi ha falsedat de documents, això comportarà la invalidesa de les actuacions de l'aspirant i, respecte d'aquest, la nul·litat subsegüent dels actes del tribunal, sense perjudici de les responsabilitats en què haja pogut incórrer l'aspirant.  
9. Nomenament de funcionaris o funcionàries  
Una vegada transcorregut el termini de presentació i la verificació de la documentació presentada, mitjançant resolució del Rectorat que es publicarà en el DOGV, es nomenarà funcionari o funcionària de carrera qui hagen superat aquestes proves selectives.  
10. Tribunal   
10.1 El tribunal qualificador d'aquestes proves és el que figura en l'annex III d'aquesta convocatòria. El nom de les persones que l'integren es farà públic en la mateixa resolució en què es publique la llista definitiva d'admesos i exclosos.  
10.2 El tribunal, sempre sota la seua direcció i control directes, podrà nomenar col·laboradors, especialistes i ajudants.  
10.3 Els membres del tribunal, així com els col·laboradors, especialistes i ajudants hauran d'abstenir-se d'intervenir en les activitats del tribunal quan es troben en alguna de les circumstàncies previstes en els articles 28 i 29 de la Llei 30/ 1992, de 26 de novembre, del règim jurídic de les administracions públiques i del procediment administratiu comú, o si han realitzat tasques de preparació d'opositors a proves selectives per al mateix cos i escala en els cinc anys anteriors a la publicació d'aquesta convocatòria.  
La presidència podrà sol·licitar als membres del tribunal una declaració expressa de no trobar-se sotmesos a les circumstàncies previstes en els articles esmentats.  
10.4 Prèvia convocatòria de la presidència es constituirà el tribunal amb l'assistència almenys de la majoria reglamentària dels seus membres, titulars o suplents. En aquesta sessió el tribunal acordarà totes les decisions que corresponguen per al correcte desenvolupament de les proves selectives.  
Durant el procés selectiu el tribunal resoldrà tots els dubtes que puguen sorgir sobre l'aplicació d'aquestes normes, així com el que s'haja de fer en els casos no previstos.  
El procediment d'actuació del tribunal s'ajustarà en tot moment al que disposa la Llei 30/1992, de 26 de novembre, del règim jurídic de les administracions públiques i del procediment administratiu comú.  
10.5 El tribunal adoptarà les mesures necessàries perquè els aspirants amb minusvalideses tinguen les mateixes condicions per a la realització dels exercicis que la resta de participants. En aquest sentit, per a les persones que ho sol·liciten d'acord amb la base 3.8, s'establiran les adaptacions possibles de temps i mitjans.  
10.6 Per a les comunicacions i la resta d'incidències, el tribunal tindrà la seu al Rectorat de la Universitat de València.  
10.7 El tribunal que actue en aquestes proves tindrà la categoria que per a aquests casos determine la legislació vigent.  
10.8 En cap cas el tribunal podrà aprovar ni declarar que han superat les proves selectives un nombre d'aspirants superior al de places convocades. Qualsevol proposta d'aprovats que contravinga el que s'ha establert serà nul·la de ple dret.  
10.9 La presidència del tribunal adoptarà les mesures oportunes per garantir que els exercicis de la fase d'oposició siguen corregits sense el coneixement de la identitat dels aspirants, en aquells exercicis que siga procedent.  
11. Informació respecte de les dades recollides  
11.1 Les dades subministrades pels interessats podran quedar incorporades en un fitxer automatitzat que constitueix la Base de dades de personal o la Base de dades de borsa de treball, de conformitat amb la Llei orgànica 15/1999, de 13 de desembre, de protecció de dades de caràcter personal (LOPD)   
11.2 El fitxer quedarà sota la responsabilitat de la Secretaria General de la UVEG, a l'av. de Blasco Ibáñez, núm. 13, DP 46791 de València.  
11.3 La informació obtinguda serà processada exclusivament per a la gestió de personal.  
11.4 Les dades de caràcter personal seran tractades amb el grau de protecció que estableix el Reial Decret 994/1999, d'11 de juny, en el qual s'estableixen les mesures de seguretat dels fitxers automatitzats que contenen dades de caràcter personal, i s'adoptaran les mesures de seguretat necessàries per garantir la confidencialitat i la integritat de la informació.  
11.5 Els interessats i les interessades podran exercir els seus drets d'accés, rectificació, cancel·lació i oposició, en compliment del que estableix la LOPD, davant el Servei de Recursos Humans (PAS) de la Universitat de València, a l'av. de Blasco Ibáñez, núm. 13, nivell 1, DP 46730 de València.  
12. Recursos   
Contra aquesta resolució, que exhaureix la via administrativa, es pot interposar potestativament recurs de reposició en el termini d'un mes a partir de l'endemà de la seua publicació, davant el mateix òrgan que va dictar la resolució, o recurs contenciós administratiu davant els òrgans de la jurisdicció contenciosa administrativa de la Comunitat Valenciana en el termini de dos mesos comptats a partir de l'endemà de la seua publicació.  
Contra els actes del tribunal es podrà interposar un recurs d'alçada d'acord amb el que preveu la Llei 30/1992, de 26 de novembre, de règim jurídic de les administracions públiques i del procediment administratiu comú.  
Els recursos contensiós administratius que s'interposen seran anunciats en el Diari Oficial de la Generalitat (DOGV), als efectes d'emplaçament als possibles interessats.  
València, 14 de novembre 2006.. Per delegació del rector (DOGV 16-05-06): Enriqueta Vercher Gonzàlez, vicerectora d'Organització dels Serveis i PAS.  
ANNEX I  
SISTEMA SELECTIU  
El procediment de selecció serà el de concurs-oposició.   
Sistema selectiu: CONCURS/OPOSICIÓ  
1. Fase d'oposició  
Constarà de dos exercicis obligatoris i eliminatoris i un exercici voluntari i de mèrits.  
Primer exercici obligatori i eliminatori  
Primera part. Desenvolupament d'un tema entre dos que es triaran a l'atzar del temari d'administració general.  
Segona part. Desenvolupament de dos temes entre tres triats a l'atzar entre els que conformen el temari específic.  
Ambdues parts es realitzaran en una única sessió. La valoració total de l'exercici serà de 25 punts. La primera part es valorarà en un 25% del total i la segona part en un 75% del total. La valoració de l'exercici serà la suma de la puntuació d'ambdues parts.  
Una vegada realitzada la prova, cada opositor introduirà els exercicis en un sobre tancat que quedarà sota la custòdia del tribunal, el qual cridarà els opositors per fer-ne la lectura pública. El lloc, la data i l'hora de la lectura seran comunicats pel tribunal en el moment de la realització el primer exercici.  
El temps de realització, el fixarà el tribunal amb prou antelació i no podrà ser superior a 3 hores.  
Segon exercici obligatori i eliminatori  
Constarà de la resolució de dos exercicis pràctics que es triaran entre tres dels proposats pel tribunal, relacionats amb el contingut del temari específic que figure en l'annex II de la convocatòria. La prova pràctica tindrà les característiques adequades a la funció que caldrà desenvolupar en l'escala en què s'integren les places convocades. Es podrà realitzar amb mitjans informàtics (tractament de textos, fulls de càlcul, bases de dades, programes específics per a dibuix, laboratoris, etc.) si el tribunal ho considera oportú. En el cas dels laboratoris, la prova pràctica podrà tenir lloc en aquests. En el moment de fer públic el resultat del primer exercici, s'anunciarà la forma de desenvolupament del segon.  
La durada d'aquest exercici, la fixarà el tribunal amb prou antelació i dependrà del seu contingut.  
La valoració total d'aquest exercici serà de 25 punts. Cadascun dels supòsits es valorarà de 0 a 12,5 punts. Per aprovar serà necessari obtenir al menys 12,5 punts en total i no haver estat valorat amb 0 punts en cap supòsit.  
Tercer exercici voluntari i de mèrits.  
Constarà de dues parts: Qui participe en aquest exercici haurà de desenvolupar-ne necessàriament la part obligatòria.  
1a part (voluntària). Tindrà per objecte valorar el coneixement d'una llengua comunitària. L'opositor haurà d'indicar l'opció d'aquest exercici en l'imprès de sol·licitud de participació de les proves. La llengua de la qual es realitze l'exercici no podrà ser valorada com a mèrit.  
2a part (obligatòria). Tindrà per objecte mantenir una entrevista basada en una memòria sobre el funcionament d'un servei relacionat amb l'àrea funcional a la qual es refereix la plaça convocada, redactada per l'opositor i que no podrà passar de 15 fulls.  
La memòria s'haurà de presentar junt amb el currículum del aspirant en el termini de 10 dies a partir de l'endemà de la publicació de la llista d'aprovats dels exercicis obligatoris.  
La valoració total d'aquest exercici serà de 10 punts: la primera part es valorarà fins a un màxim de 7 punts i la segona part, fins un màxim de 3 punts.  
Fase de concurs  
BAREM  
A la fase de concurs només hi podran accedir els aspirants que hagen superat la fase d'oposició. Es valoraran els mèrits que hagen aportat els aspirants segons el barem que s'assenyala a continuació. Aquests mèrits els han de posseir els aspirants en la data de publicació d'aquesta convocatòria.  
a) Treball desenvolupat en l'administració. Es valorarà fins a un màxim de 32 punts el treball desenvolupat en qualsevol administració pública, en cossos o escales iguals o diferents del de les activitats funcionals de les places convocades, en qualsevol i a través de qualsevol tipus de relació jurídica (administrativa o laboral), a raó de:  
. 0,30 punts per mes complet de serveis prestats en llocs de treball de la mateixa escala dels llocs de treball convocats a la Universitat de València.  
. 0,15 punts per mes complet de serveis prestats en llocs de treball diferents dels de l'apartat anterior i desenvolupats a la Universitat de València.  
. 0,075 punts per mes complet de serveis prestats en qualsevol lloc de treball desenvolupat de qualsevol universitat pública.  
. 0,0375 punts per mes complet de serveis prestats en qualsevol lloc de treball desenvolupat de qualsevol altra administració pública.  
b) Formació. Es valoraran fins a un màxim de 8 punts els apartats següents:  
b.1) Titulació acadèmica. La valoració màxima per aquests concepte serà de 3 punts. Es valoraran les titulacions acadèmiques acreditades pels aspirants que siguen superiors a les que s'exigeixen per a accedir al grup a què pertanyen les places ofertes, d'acord amb l'escala següent:  
Una altra llicenciatura diferent a la de l'accés 1,5 punts  
Doctor o equivalent 3 punts  
b.2) Coneixement del valencià. La valoració màxima per aquest concepte serà de 3 punts. En aquest apartat es valoraran els cursos de coneixement de valencià, d'acord amb aquesta escala:  
Grau superior: 3 punts  
b.3) Idiomes comunitaris. La valoració màxima per aquest concepte serà de 2 punts. En aquest apartat es valoraran els cursos de coneixement d'aquests idiomes comunitaris: anglès, francès, italià o alemany. Es puntuarà d'acord amb l'escala següent:   
Per cada curs complet de l'Escola Oficial d'Idiomes, Centre d'Idiomes de la Universitat o equivalent: 0,20 punts.  
En aquest apartat no es podrà valorar l'idioma triat per a la prova voluntària i de mèrits.   
ANNEX II  
LEGISLACIÓ DE CARÀCTER GENERAL.  
1) La Universitat com Servei Públic. La Llei Orgànica d'Universitats. L'autonomia universitària i els seus límits. Règim jurídic de les universitats públiques.   
2) La Universitat de València. Els seus Estatuts: Estructura de la universitat, òrgans de govern unipersonals i col·legiats, els diferents col·lectius de personal a través dels Estatuts de la Universitat de València, els estudiants, el seu règim econòmic.  
3) La investigació en la Universitat. El Pla Nacional d'Investigació. Organismes públics d'investigació. Projectes, contractes i programes d'investigació nacionals i internacionals. La OTRI   
4) La Constitució espanyola de 1978 . Estructura i contingut. El Titulo I. La Corona. Les Corts Generals. El control democràtic del Govern. El Poder Judicial. La Reforma de la Constitució. L'Estatut d'Autonomia de la Comunitat Valenciana  
5) La Unió Europea Principals institucions de la Unió Europea: El Parlament, La Comissió, El Tribunal de Justícia. Producció normativa de la Unió Europea. El sistema monetari únic. La incidència en l'ordenament jurídic espanyol.  
6) El Dret Administratiu: Sistema de fonts: La Llei. Elements normatius amb força de llei. El Reglament .L'Acte Administratiu. Concepte i classes. Elements. La notificació. La motivació. Eficàcia dels actes administratius. Nul·litat i anul·labilitat  
7) El procediment administratiu. Les parts del procediment administratiu. Fases del procediment. Terminació del procediment. Els recursos administratius: concepte i classes, terminis i procediment.   
8) Els contractes de les Administracions Públiques. Concepte i Classes. Elements. El compliment i l'incompliment. Revisió de preus.   
9) El Pressupost. Concepte i classes. La Llei d'Hisenda Pública de la Generalitat Valenciana: El cicle pressupostari, ordenació de la despesa i ordenació del pagament; liquidació i tancament de l'exercici; el control intern i extern.   
10) El personal de les universitats públiques. Règim jurídic del professorat universitari. Cossos docent. Règim Retributiu. Professorat contractat. Incompatibilitats   
11) El personal d'administració i serveis de la Universitat de València.:Règim Jurídic. Adquisició i pèrdua de la condició de funcionari. Situacions administratives. Promoció i carrera administrativa. Provisió de llocs de treball. Sistema Retributiu. Incompatibilitats  
12) Els drets sindicals i de participació del personal de la Universitat de València. Negociació de les condicions de treball. La Salut laboral: legislació sobre prevenció de riscos laborals. La igualtat d'oportunitats en l'administració pública.   
PROGRAMA ESPECÍFIC  
BLOC 1  
DRET FINANCER, PRESPUESTARI  
 I GESTIÓ ECONÒMICA  
1) Dret Financer Concepte i Contingut. La Hisenda Pública en la Constitució Espanyola. L'activitat financera: concepte, classes i efectes.  
2) Els subjectes actius de l'activitat financera. El poder sobre la despesa pública. El poder tributari de l'Estat i de les Comunitats Autònomes. El poder de les Corporacions Locals. La titularitat de les potestats financeres. Administració pública i financera.  
3) La Hisenda Pública Estatal. L'Agència Estatal d'Administració Tributària. Règim jurídic. Estructura bàsica. La Hisenda autonòmica valenciana. Organització. Les Hisendes Locals. Organització.  
4) Les fonts del Dret Financer i Tributari. La Constitució. Principis de l'ordenament jurídic-financer. Principis constitucionals en matèria tributària. El Dret comunitari com font del Dret Financer i Tributari.  
5) La Llei i altres fonts del dret Financer i Tributari. Principi de Legalitat. Lleis orgàniques i ordinàries. Lleis autonòmiques. Decret-Llei. La delegació legislativa en matèria financera.  
6) La Despesa pública: concepte, naturalesa i classes. La incidència de la despesa pública.   
7) Els ingressos públics: concepte i classes. L'impost: classes, principis i efectes.   
8) Els ingressos crediticis: El crèdit públic. El deute públic. Deute de l'Estat. Avals de l'Estat. Operacions de crèdit de les Comunitats Autònomes i Estatals.  
9) El Dret Pressupostari: Concepte i contingut. La Llei General Pressupostària. La Hisenda Pública estatal. Els pressupostos generals de l'estat. L'execució de la despesa pública. El control de la gestió econòmic-financera del sector públic estatal.  
10) Text Refós de la Llei d'Hisenda Pública de la Generalitat Valenciana. El cicle pressupostari: Preparació, discussió, aprovació, execució i control del pressupost de la Generalitat Valenciana.  
11) Modificacions pressupostàries segons la normativa de la Generalitat Valenciana: Crèdits extraordinaris i suplements de crèdits. Transferències i altres modificacions pressupostàries. Liquidació del pressupost i rendició de comptes.   
12) Procediment d'execució de la despesa publico en la Generalitat Valenciana. Autorització. Compromís de despesa. Reconeixement de l'obligació. Proposta de Pagament. El Pagament i les seves diverses formes.  
13) Gestió de les despeses de personal: Retribucions dels empleats públics. Meritacions i liquidacions. Les despeses de seguretat social i de classes passives.  
14) Gestió de les despeses contractuals: Tipus de contractes. Autorització i compromís de les despeses contractuals. Reconeixement de l'obligació i pagament. Control de les despeses contractuals. Gestió de les despeses de transferències. Les subvencions: Procediments. Reconeixement de l'obligació i el pagament de les subvencions: Reintegrament i control.   
15) El control de l'activitat Econòmic-financera en el sector públic. El control pressupostari: concepte, àmbit d'aplicació. Control intern i control extern: Característiques i tipus de control. La Sindicatura de Comptes de la Generalitat Valenciana.   
16) La Comptabilitat Pública: contingut, naturalesa i àmbit d'aplicació. El Pla General de Comptabilitat Pública. El Compte General.  
17) Gestió Econòmic-financera de la Universitat de València (I). El Pressupost Universitari: particularitats. Característiques diferenciadores del sistema universitari. Elaboració i aprovació del Pressupost de la Universitat de València.   
18) Gestió Econòmic-financera de la Universitat de València (II). El cicle pressupostari. Modificacions pressupostàries: Normativa especifica de la universitat.  
19) Gestió Econòmic-financera de la Universitat de València (III). Gestió de la despesa i gestió del pagament. Fases del procediment i documents comptables. Liquidació del pressupost i rendició de comptes.   
20) Gestió Econòmic-financera de la Universitat de València (IV). El pagament. Concepte i classificació. Pagaments per obligacions pressupostàries. Pagaments per exercicis tancats. Bestretes de caixa fixa. Pagaments a justificar.   
BLOC 2  
DRET TRIBUTARI  
21) El Dret Tributari: Concepte i contingut. Fonts. La Llei General Tributària: Principis Generals.  
22) El sistema tributari espanyol. Harmonització comunitària. Classes de Tributs aplicables en territori espanyol.  
23) Els Tributs: Concepte, fins i classes. La relació jurídic-tributària. Fet imposable, no subjecció i exempció. Meritació. Prescripció. La norma tributària: Aplicació, interpretació, qualificació i integració. Analogia, simulació i conflicte en l'aplicació de la norma tributària.  
24) Els impostos directes. Concepte, característiques i classes. Repercussió per a les Universitats.  
25) Els impostos indirectes. Concepte, característiques i classes. Repercussió per a les Universitats. Especial referència a l'I.V.A.  
26) Les taxes. Concepte i àmbit d'aplicació. Fet imposable. Subjecte passiu i responsables. Meritació i liquidació. Les taxes universitàries, normativa aplicable. Els preus públics i les contribucions especials.  
27) El finançament de les Comunitats Autònomes. Elements principals dels tributs propis. Els tributs cedits. Òrgans i formes de relació entre les Administracions Tributàries de l'Estat i de les Comunitats Autònomes.  
28) Els tributs cedits i propis de la Comunitat Autònoma Valenciana. Lleis de cessió de tributs de l'Estat a la Comunitat Valenciana. Normativa autonòmica valenciana en matèria tributària i òrgans de gestió tributària de la Generalitat Valenciana.  
29) Les obligacions tributàries: L'obligació tributària principal. L'obligació de realitzar pagaments a compte, les obligacions entre particulars. Les obligacions accessòries i formals. Drets i Garanties dels obligats tributaris.  
30) Els obligats tributaris. Classes d'obligats tributaris. Capacitat d'obrar i representació. El domicili fiscal. La declaració censal. El deure d'expedir i lliurar factures d'empresaris i professionals.  
31) Els elements de quantificació de l'obligació tributària. Base imposable, mètodes de determinació, Base liquidable, tipus de gravamen, quota tributària. Comprovació de valors. El deute tributari. Garanties.  
32) L'aplicació dels tributs. Principis generals. Informació i assistència als obligats tributaris. Les consultes tributàries. Normes comunes sobre actuacions i procediments tributaris. Liquidacions tributàries, prova, notificacions, resolucions.  
33) Actuacions i procediments de gestió tributària. Formes d'iniciació. Declaracions i autoliquidacions. Procediments de devolució, declaració, verificació, comprovació de valors i comprovació limitada.  
34) La recaptació dels tributs. Òrgans de recaptació. L'extinció dels deutes, pagament i altres formes d'extinció. Compensació de deutes d'Entitats públiques. Obligats al pagament i garanties del deute tributari. Ajornaments i fraccionaments del pagament.   
35) Recaptació en període voluntari i executiu. El procediment de constrenyiment. L'embargament. Alienació de béns embargats. Procediment enfront de responsables i successors. Especialitats en els deutes d'Entitats públiques.  
36) La inspecció dels tributs, funcions i facultats. Deures. El procediment d'inspecció dels tributs. Actuacions de comprovació i inspecció. Conclusió del procediment.  
37) La potestat sancionadora en matèria tributària. Principis i subjectes responsables. El procediment sancionador.  
38) Concepte, classes i quantificació d'infraccions i sancions tributàries. Delictes contra la Hisenda pública.  
39) La revisió dels actes de caràcter tributari en via administrativa. Procediments especials de revisió. Recursos administratius i judicials.  
40) Les reclamacions econòmic administratives: Actes impugnables, òrgans competents, procediments. La suspensió dels actes impugnats.  
BLOC 3  
 IMPOSTOS  
41) L'Impost sobre la Renda de les Persones Físiques (I). Naturalesa, objecte i àmbit d'aplicació. Fet imposable i rendes exemptes. Residència habitual en territori espanyol. Període impositiu, meritació de l'impost i imputació temporal.  
42) L'Impost sobre la Renda de les Persones Físiques (II). Determinació de la capacitat econòmica sotmesa a gravamen. Rendiments del treball, del capital i d'activitats econòmiques. Guanys i Pèrdues patrimonials. Integració i compensació de rendes. Mínim Personal i Familiar.  
43) L'Impost sobre la Renda de les Persones Físiques (III). Mètodes de determinació de la Base Imposable i Càlcul de l'Impost. Base Liquidable, quota íntegra i quota líquida estatal. Gravamen autonòmic o complementari. Tributació familiar. Quota diferencial.  
44) L'Impost sobre la Renda de les Persones Físiques (IV). Obligació de les Universitats de retenir i ingressar a compte per l'impost. Rendes sotmeses a retenció. Base de Càlcul de les retencions.  
45) L'Impost sobre la Renda de les Persones Físiques (VI). Gestió de l'impost. Declaracions, pagaments a compte i liquidacions provisionals. Obligacions formals per a les Universitats com retenidor.  
46) L'Impost sobre la Renda dels no residents. Naturalesa. Rendes subjectes i exemptes. Obligacions de les Universitats en relació a l'impost.  
47) L'Impost sobre Societats (I): Concepte, naturalesa i àmbit d'aplicació. Fet imposable, subjecte passiu. Exempcions. Base Imposable. Període impositiu i meritació de l'impost. Deute Tributari. Tipus de gravamen i quota íntegra. Bonificacions. Deduccions per a evitar la doble imposició i per a incentivar la realització de determinades activitats. La deducció per activitats d'investigació i desenvolupament i innovació tecnològica.   
48) L'Impost sobre Societats (II): Gestió de l'Impost. Obligacions de les Universitats en relació a l'impost. Règim fiscal de les entitats sense ànim de lucre. La Llei 49/2002 de règim fiscal de les entitats sense fins lucratives i la seva aplicació a les Universitats.  
49) L'I.V.A. (I): Naturalesa i àmbit d'aplicació. Relació amb l'I.T.P. Fet imposable, activitats no subjectes i exemptes. Activitats exemptes aplicables a les Universitats.   
50) L'I.V.A. (II): Lloc de realització del fet imposable i els supòsits d'inversió del subjecte passiu. Meritació de l'impost. Base imposable. Subjectes passius. Responsables de l'impost.  
51) L'I.V.A. (III): Tipus de Gravamen. Repercussió de l'impost. La repercussió de l'impost en els supòsits d'adquisicions intracomunitàries, autoconsums i inversió del subjecte passiu.  
52) L'I.V.A. (IV): Les Importacions i adquisicions intracomunitàries, la seva repercussió i deducció en l'impost. Obligacions formals.  
53) L'I.V.A. (V): Deduccions i devolucions. Quotes deduïbles, limitacions i restriccions del dret a deduir. Requisits formals, naixement i exercici del dret. Règim de deducció en sectors diferenciats. La regla de prorrata i la seva aplicació en les Universitats. Supòsits generals de Devolució. Devolucions a no establerts en territori d'aplicació de l'impost.   
54) L'I.V.A. (VI): Règims especials. Gestió de l'impost. Obligacions de les Universitats en relació amb l'impost.  
55) L'I.V.A. (VII): El deure expedir i lliurar factura d'empresaris i professionals. Requisits de les factures i dels documents substitutius. Remissió i conservació de factures.  
56) L'estadístiques d'intercanvi de béns entre Estats membres. La declaració Intrastat. Subjectes obligats i elaboració. Imposició duanera. Obligacions de la Universitat respecte a la imposició duanera.  
57) L'Impost sobre Transmissions Patrimonials i Actes Jurídics Documentats. Fet imposable, subjecte passiu, base imposable i quota tributària. Normativa autonòmica valenciana en relació a l'impost.   
58) Impost sobre Successions i Donacions. Fet imposable, subjecte passiu, base imposable i quota tributària. Normativa autonòmica valenciana en relació a l'impost.  
59) El sistema tributari local. Impostos locals aplicables a les Universitats. L'Impost de Béns Immobles. Exempcions. L'Impost d'Activitats Econòmiques. Subjectes passius, no subjecció i exempcions. L'Impost sobre construccions, instal·lacions i obres. Subjectes passius i responsables del tribut.  
60) Impostos Especials de Fabricació: Naturalesa i elements estructurals. Àmbit objectiu, fet imposable i supòsits de no subjecció, bases, meritació, subjectes passius, responsables, tipus. Supòsits generals d'exempció i devolució. Els diferents tipus d'Impostos especials.  
La normativa legal que empara el contingut d'aquests temes, serà la que es troba en vigor en el moment de publicar la data de realització del primer exercici.  
ANNEX III  
Tribunal qualificador  
Titular  
President: El rector o persona en qui delegue   
Vocals:  
2 proposats pel rector, del mateix grup d'administració i de la mateixa escala o superior.  
2 membres elegits per sorteig entre els del mateix tipus d'administració i d'igual escala o superior.  
1 representant d'altra administració pública, del mateix grup d'administració i del mateix cos o escala, o superior.  
1 representant proposat pels sindicats amb representació a la Mesa Negociadora, segons s'escaiga, del mateix grup de titulació o superior.  
Tots ells amb veu i amb vot.  
Igual estructura per al tribunal suplent.  
ANNEX V  
MESURES D'ADAPTACIÓ  
Les mesures d'adaptació que poden sol·licitar les persones discapacitades son les següents:  
1. Eliminació de barreres arquitectòniques i taula adaptada a cadira de rodes.  
2. Ampliació del temps de durada de l'exercici.  
3. Augment de l'amplitud dels caràcters de l'examen, per dificultat de visió.  
4. Necessitat d'intèrpret per causa de sordera.  
5. Sistema braille d'escriptura.  
6. Altres. En cas que l'adaptació requerida no figure entre les previstes, indique-ho en un full complementari.